12-jarige sterf: ‘Ek dank die Here hy het nie pyn gehad’Cyle Welgemoed en sy beste vriend, Janco. Foto: Verskaf Niks kon ŉ groter glimlag op Cyle Welgemoed se gesig sit as wanneer hy kon gaan motorfiets ry nie, vertel sy ma, Lynette. Dít was haar 12-jarige seun se grootste passie en gunstelingtydverdryf. Maar Sondag het dié vreugde in ŉ tragedie ontaard – Cyle het in ŉ motorfietsongeluk op die gesin se tuisdorp, Despatch in die Oos-Kaap, gesterf. “Cyle en sy vriend Janco het Sondag oudergewoonte in die bos naby ons huis gaan motorfiets ry. Die twee was soos boeties, hulle was altyd by mekaar. Jy kon hulle nie skei nie,” vertel Lynette. “Ons het net Vrydag vir Cyle sy nuwe motorfiets gekoop. Die twee het gaan ry, teruggekom huis toe om te kom eet en was daarna weer uit op die motorfietse.” Lynette vertel sy het op die bank gesit toe sy skielik ŉ harde slag gehoor het. Sy het opgespring en na buite gehardloop. “Ek het yskoud geraak. Ek het dadelik geweet iets is fout.” Janco het uit die bos gery gekom. “Tannie, kom help! Cyle het deur ŉ muur gery.” Lynette se man het dadelik in die motor gespring en na die nabygeleë parkie gejaag waar die ongeluk gebeur het. Lynette het intussen die nooddienste gebel, asook ŉ familievriend om te kom help. Sy het toe nog nie geweet hoe ernstig Cyle se beserings was nie. Kort daarna het haar man teruggekeer. “My vrou, kom. Hy gaan dit nie maak nie,” het hy gesê. “Ek het daar gekom en vir Cyle by die muur sien lê. Ek het hom geroep, ‘Seun, antwoord mamma asseblief.’ Hy het nie reageer nie. Hy was toe reeds dood. Die nadoodse ondersoek het later gewys hy is op slag dood. Hy het sy nek gebreek.” Lynette sê dit bring vir haar ŉ mate van berusting dat haar kind nie gely het nie. “Ek kan net vir die Here dankie sê hy het nie pyn gehad nie.” Sy is verpletter oor haar seun se dood, sê Lynette, maar sy sou niks anders gedoen het nie. “Cyle was mal oor motorfietsry. Niks kon ŉ groter glimlag op sy gesig sit nie. Dit was sy lewe. Ons was altyd so versigtig as wat ons kon wees. Hy het geweet hy mag nêrens heen ry sonder ŉ valhelm nie. Hy is nie eers toegelaat om die motorfiets van die oprit af in die motorhuis in te trek sonder ŉ valhelm nie. Ons was absoluut so versigtig en veiligheidsbewus as wat ons kon wees.” Cyle Welgemoed. Foto: Verskaf Wat presies tot Sondagmiddag se ongeluk gelei het, is nog onseker. “Dit was regtig ŉ fratsongeluk. Janco het vir ons vertel hulle het baie stadig gery en die volgende oomblik het Cyle se motorfiets net versnel en hy het begin wobble. En toe is hy oor so ŉ heuweltjie-ding en in die muur in,” sê Lynette. “Ons weet nie wat fout gegaan het nie, maar dit vorm deel van die ondersoek.” Cyle was ŉ gr. 5-leerder in Laerskool Frans Conradie. Lynette het ook ŉ sewejarige dogter, terwyl haar man ŉ ouer dogter het wat in Johannesburg bly. Lynette het nie antwoorde oor hoe ŉ ouer deur so iets moet kom, hoe ŉ mens dié verlies verwerk nie. “Ek weet nie. Ek sit partykeer so en dan dink ek my kind gaan nou by die deur instap. Ek sien vir Janco met sy fiets aangery kom, dan wag ek dat Cyle agter hom ook om die draai kom. Dan kom hy net nie om die draai nie…” So groot as wat haar hartseer is, so mooi is die herinneringe aan haar “vreugdekind”. “Hy het altyd geglimlag, altyd gelag. Hy was mal oor visvang en was net ŉ vry kind. Nie baie lief vir leer nie, maar mal oor skool toe gaan! Seker vir die maatjies. Soos een van die kinders in sy skool in ŉ briefie geskryf het, selfs al sou Cyle by die skool seerkry, sal hy nog steeds lag. Niks kon sy gees blus nie.” ŉ Gedenkdiens sal Saterdag vir Cyle in die DRC-kerk in Despatch gehou word. ŉ Motorfietskavalkade sal vooraf deel van die stoet na die kerk vorm. Cyle sal veras word.